Michael Burston

Michael «Würzel» Burston (født 23. oktober 1949 i Cheltenham, død 9. juli 2011) var en engelsk gitarist, kjent for sin tid som medlem i heavy metal-bandet Motörhead.

Før Würzel ble med i Motörhead var han korporal i militæret og spilte i bandene Bastard og Warfare. Etter at gitaristen Brian «Robbo» Robertson forlot Motörhead i 1984, søkte bandet etter en erstatning. Flere musikere fra hele verden sendte inn opptak, inkludert Würzel. Etter å ha gått gjennom ulike opptak og prøvespillinger, satt Lemmy igjen med to gitarister; Würzel og Phil Campbell. Da Lemmy ikke klarte å bestemme hvem av dem skulle bli med, lot han like godt begge bli med i bandet, og Motörhead fikk to gitarister for første gang. Würzel forlot Motörhead i 1995 etter å ha spilt inn fem studioalbum med bandet. Han ble ikke erstattet etter at han forlot bandet, og Motörhead gikk tilbake til å være en trio.

I 1995 spilte han i og ga ut et album med det kortlevende bandet Warhead. I 1998 ga han ut soloalbumet Chill Out or Die (The Ambient Album) under navnet Würzel. Han spilte også gitar på albumet Metal Anarchy til det britiske heavy metal-bandet Warfare.

Würzel døde i 2011 av hjertesvikt i en alder av 61 år.

Referanser

Eksterne lenker   
 
 

Engelske gitarister
Heavy metal-gitarister
Motörhead-musikere
Personer fra Cheltenham